
EXPUNERE DE MOTIVE
PRIVIND OPORTUNITATEA PROIECTULUI DE HOTĂRÂRE
Proiect de hotărâre privind 

aprobarea Regulamentului Serviciului de Salubrizare 

a Municipiului Timişoara 
1. Descrierea situației actuale
În prezent activitatea de salubrizare este reglementată prin Regulamentul serviciului de salubrizare a municipiului Timișoara, aprobat prin HCLMT nr. 143/05.04.2016, serviciul fiind prestat de către societatea RETIM Ecologic Service SA, în baza Contractului de delegare a gestiunii serviciilor publice de salubrizare a localităţilor prin concesiune nr. SC2006 - 15414/31.07.2006, contract care expiră la data de 04.08.2018.

Activitatea de deszăpezire pe raza municipiului Timișoara este prestată de RETIM Ecologic Service SA, în baza Contractelor  nr. 5,6,7/24.01.2011, pentru sectoarele 1,2 și 3, respectiv a contractului nr. 108/29.06.2011 pentru sectorul 6 și de SC Drumuri Municipale Timișoara SA, în baza Contractelor nr. 39, 40/22.02.2011 pentru sectoarele 4 și 5, contracte care expiră la data de 30.04.2018.

Ca urmare a faptului că expiră contractele de salubrizare mai sus menționate și ținând cont de faptul că serviciul de salubrizare menajeră a fost atribuit operatorului RETIM Ecologic Service S.A. ca urmare a finalizării procedurii de atribuire inițiate de către Asociației de Dezvoltare Intercomunitară a Deșeurilor Timiș - ADID, conform adresei nr. 1895/16.10.2017, este necesară elaborarea unui nou Regulament al Serviciului de Salubrizare al Municipiului Timişoara care să cuprindă  doar activitățile de salubrizare de pe domeniul public, activități care urmează a fi scoase la licitație de către Primăria Municipiului Timișoara. Prezentul Regulament al Serviciului de Salubrizare a Municipiului Timişoara va intra în vigoare odată cu semnarea noului contract de prestări servicii de salubrizare a domeniului public al municipiului Timișoara. 

2. Schimbări preconizate și rezultate așteptate
Regulamentul serviciului de salubrizare stabilește cadrul juridic unitar privind desfășurarea serviciului de salubrizare, definind modalitățile și condițiile-cadru ce trebuie îndeplinite pentru asigurarea serviciului de salubrizare, indicatorii de performanță, condițiile tehnice și raporturile dintre operator și utilizator iar operatorii serviciului de salubrizare sunt obligați a se conforma la prevederile acestuia în vederea asigurării unui grad de curățenie și igienizare corespunzător a domeniului public a municipiului Timișoara precum și menținerea în stare practicabilă a arterelor de circulație pe timpul iernii. 

3. Concluzii:  propunem emiterea unei Hotărâri a Consiliului Local al Municipiului Timişoara prin
care să se aprobe Regulamentul Serviciului de Salubrizare a Municipiului Timişoara. 

